### **Nordex forgylder familien Pedersen**

Jyllands-Posten, 18. maj 2019

Mejerikoncernen Nordex vokser og øger indtjeningen. Fremgangen er især drevet af lavere priser på råmælk samt vækst på det vigtige britiske marked, der ellers er hårdt ramt af brexit.

Den familieejede mejerikoncern Nordex har overvundet en mindre brexit-krise og er tilbage på vækstsporet.

Nordex, der er ejet af familien Pedersen anført af stifteren Keld Houen Pedersen, øgede i 2018 omsætningen med 16 pct. til 1,8 mia. kr. Resultatet før skat voksede fra 3 mio. kr. til 32 mio. kr.

Det fremgår af årsregnskabet for Nordex Holding A/S, som netop er offentliggjort.

En betydelig del af væksten er hentet på det ellers brexitramte britiske marked, fortæller Martin Aagaard Pedersen, som efter et generationsskifte har overtaget posten som adm. direktør i Nordex.

»Vores britiske datterselskab har øget omsætningen med 26 pct. (til 560 mio. kr., red.). Selskabet importerer specialoste og yoghurt fra Grækenland, Cypern og Italien.

Der er stigende efterspørgsel efter den type produkter hos vores kunder, som både omfatter de store detailkæder samt restaurantkæder,« fortæller Martin Aagaard Pedersen.

Han tilføjer, at bundlinjen i det britiske selskab er positiv, men fortsat presset af de store kursfald på pund efter brexit-afstemningen. »Det har ramt hårdt, fordi selskabet indkøber varerne i euro og sælger dem i pund. Det er kun i mindre omfang lykkedes at hæve salgspriserne i Storbritannien. Vi venter dog fortsat vækst i Storbritannien, og foreløbig ser det ud til, at vores produkter ikke bliver pålagt told, når briterne træder ud af EU,« fortæller Martin Aagaard Pedersen.

**Stort britisk marked**

Han kan også håbe på, at pundkursen retter sig, når det aktuelle brexit-kaos afløses af klarhed om fremtiden for Storbritanniens forhold til EU.

Storbritannien er det største enkeltmarked for Nordex, der har salg til i alt 70 lande.

Størstedelen af omsætningen hentes i Europa og Mellemøsten, og Nordex leverer årligt omkring 50.000 tons mejeriprodukter, hvoraf selskabet selv fremstiller 30.000 tons på mejerier i Danmark, Østrig og Rumænien.

Økonomien i Nordex påvirkes meget kraftigt, når prisen på den vigtigste råvare - mælk - svinger. Netop stærkt stigende indkøbspriser på råmælk var sammen med den lave pundkurs årsagen til, at Nordex i 2017 kun lige akkurat formåede at få sorte tal på bundlinjen. Nordex indkøber råmælk hos en gruppe af danske landmænd og hos andre mejerier, og hvis markedslederen Arla hæver mælkeafregningen, er Nordex nødt til at følge med op, selv om salgspriserne ikke kan hæves tilsvarende hurtigt.

I 2018 har prisen på råmælk udviklet sig gunstigere for Nordex, hvilket er med til at forklare, at resultatet før skat er forbedret til 32 mio. kr.